བདུད་རྩི་སྨན་གྱི་རྣམ་དབྱེ་ངོ་བོ་ནུས་མིང་རྒྱས་པར་བཤད་པ་དྲི་མེད་ཤེལ་ཕྲེང་ལས།དབང་པོ་རིལ་བུས་དུག་འཇོམས་ནོར་བུ་ཡིན།།ཞེས་པའི་ཁུངས་ནི།རིན་སྤུངས་མཛེས་རྒྱན་ལས།སྔོན་གྱི་ཚེ་ན་ལྷ་རྣམས་དང་།།ལྷ་མིན་བདུད་རྩི་འདོད་པ་མཐུན།།རྒྱ་མཚོ་བསྲུབས་ཚེ་བདུད་རྩིའི་སྔོན།།དུག་བྱུང་ཚངས་པས་རབ་གཟིར་བས།།ཕུང་བྱེད་དུག་དངོས་ཞི་གྱུར་ཡང་།།ནུས་པ་རྒྱུ་དང་མི་རྒྱུ་བའི།།དུག་རིགས་ལས་གྱུར་འཇིག་རྟེན་ཁྱབ།།དེ་ཚེ་ལྷ་དབང་བརྒྱ་བྱིན་གྱིས།།གཉེན་པོ་འབྱུང་བར་སྨོན་ལམ་བཏབ།།སླར་ཡང་མཚོ་བསྲུབས་བདུད་རྩི་བྱུང་།།རླངས་པའི་ཟིལ་ཕྲོམ་དངུལ་ཆུ་ཡི།།ཐིགས་པ་ས་ལ་འཐོར་བ་ལྟར།།ས་སྟེང་ཁྱབ་པས་འབྱུང་བཞི་ལས།།གྲུབ་པའི་སྨན་རིགས་ཐམས་ཅད་ལ།།བདུད་རྩིའི་ཟེགས་མ་སྐྲ་རྩེ་ཙམ།།རིལ་བུར་འཐོར་བས་མ་ཁྱབ་མེད།།དེ་ཕྱིར་ས་སྟེང་སྨན་མིན་པའི།།ས་རྡོ་རྩི་ཤིང་གང་ཡང་མེད།།སྨན་ལ་བདུད་རྩིའི་མཐུས་ཁྱབ་པའི།།ནུས་ལྡན་སྨན་ཀུན་འཇོམས་བྱེད་དེ།།སེམས་ཅན་ཀུན་གྱིས་ཟོས་པའི་བཅུད།།བརྒྱ་བྱིན་སྨོན་ལམ་མཐུ་བརྟས་པས།།སེམས་ཅན་མ་ངེས་འགའ་ཞིག་ལ།།དྭངས་མ་བདུད་རྩིའི་དབང་པོ་གང་།།རིལ་བུར་འདྲིལ་བ་ལུས་ལ་ཆགས།།དེ་རྙེད་དུག་རིགས་མ་ལུས་པ།།འཇོམས་བྱེད་རིན་པོ་ཆེ་རུ་གྲུབ།།དེ་ནི་ལྷ་དབང་མཐུས་གྲུབ་པས།།དབང་པོ་རིལ་བུ་མིང་དུ་གྲགས།།ཞེས་དང་།དྲང་སྲོང་གྲུབ་པའི་བསྟན་བཅོས་ལས།སྔོན་དུས་གངས་རིའི་བདག་པོ་མགྲིན་སྔོན་གྱིས།།སངས་རྒྱས་བསྟན་ལ་གནོད་པར་བྱ་བའི་ཕྱིར།།འཛམ་གླིང་དུག་རིགས་ཀུན་གྱི་བཅུད་བསྡུས་ནས།།སྦྱོར་བ་མི་འདྲ་སུམ་བརྒྱ་དྲུག་ཅུ་བརྩམས།།དེ་ཡི་གཉེན་པོ་ལྷ་དབང་བརྒྱ་བྱིན་གྱིས།།སྨན་རིགས་སུམ་བརྒྱ་དྲུག་ཅུའི་བཅུད་བསྡུས་ནས།།སྨོན་ལམ་བཏབ་སྟེ་ནམ་མཁའི་དབྱིངས་སུ་གཏོར།།ཧ་ལའི་དུག་རིགས་གང་དུ་དར་བའི་སར།།འདི་ཉིད་དེ་ཡི་གཉེན་པོར་སྨིན་པར་ཤོག།དེ་སྐད་བརྗོད་མཐུས་དབང་རིལ་ཞེས་བྱ་བྱུང་།།དེ་ཡང་སེམས་ཅན་སྤྱི་མཐུན་བསོད་ནམས་ཀྱིས།།སྔོན་གྱི་སྨན་བཅུད་དེང་འདིར་རྡོ་རྩི་སྔོ།།ཆུ་ལ་སོགས་པར་བྱུང་བ་སུས་ཟོས་པ།།ཁོང་དུ་སྨིན་ནས་རིལ་བུ་གཅིག་ཏུ་འགྲིལ།།ཕལ་ཆེར་གླང་ཆེན་རྨ་བྱ་གླ་བ་དང་།།ར་རྒོད་སོགས་ལས་འབྱུང་ལ་མཐའ་འཁོབ་ཀྱི།།ཡུལ་རིགས་རྣམས་སུ་འབྱུང་བས་མང་བ་ཡིན།།ཞེས་དང་།ཡང་མན་ངག་ཁ་ཅིག་ཏུ།སྔོན་ཚེ་ལྷ་དབང་བརྒྱ་བྱིན་གྱིས།།རིན་ཆེན་སྣ་ལྔའི་བཅུད་བསྡུས་ནས།།རིལ་བུར་དྲིལ་ཏེ་རྒྱ་མཚོར་འཕངས།།གླང་པོས་རྒྱ་མཚོའི་ཆུ་འཐུངས་པས།།དབང་རིལ་གླང་པོ་ཆེ་ལས་བྱུང་།།མཚོ་རྟ་ལ་ཡང་ཡོད་པར་བཤད།།ཉ་ཆེན་ཡོལ་མོ་ལས་བྱུང་རབ།།གླ་བ་ལས་ཀྱང་འབྱུང་བར་བཤད།།ཅེས་དང་།གཡུང་དྲུང་འཁྱིལ་པ་ལས།སྔོན་དུས་སྟོན་མཆོག་དབང་པོ་གཤེན་རབས་ཀྱིས།།སྐྱབས་གནས་སྲུང་མར་བཅས་ལ་རིན་ཆེན་དང་།འབྲུ་སོགས་མཆོད་པ་ཕུལ་ནས་དམོད་འདི་བོར།།སྙིགས་དུས་མ་རུངས་བདུད་ཀྱི་སྤྲུལ་པ་འགས།།ཟས་ངན་དུག་སྦྱོར་ཉེས་པ་ཡོད་མིན་གྱི།།མི་ཆེན་སྲོག་ལ་ཧུར་ཐུམ་བྱེད་དུས་སུ།།དེ་ཉིད་འཇོམས་བྱེད་སྨན་མཆོག་རིན་པོ་ཆེའི།།མཐུ་ལྡན་རང་བྱུང་དངོས་གྲུབ་སྩལ་དུ་གསོལ།།གསུངས་པས་ལྷུང་བཟེད་ནང་དུ་དངོས་གྲུབ་ཀྱི།།རིལ་བུ་རིགས་ལྔ་བྱུང་བ་ཕྱོགས་བཅུར་བོར།།ཕྱོགས་ཀུན་ཁྱབ་ནས་འགྲོ་ལ་ཕན་པར་ཤོག།ཅེས་གསུངས།དབང་གི་གནས་ལ་མ་ངེས་པར།།སྲོག་ཆགས་ཀུན་དང་ཁྱད་པར་རྨ་བྱ་སོགས།།སྲོག་རྩ་རྭ་རྩེ་མཁྲིས་པ་ཀླད་པ་དང་།།ཕོ་ལོང་རྒྱུ་མ་མཆིན་པ་སོགས་ལས་འབྱུང་།།རྒྱ་གར་སྨན་གྱི་ནགས་སུ་སྐྱེས་པའང་ཡོད།།ཡུལ་དེའི་གླ་བ་དཀར་པོ་སྨན་ཟ་བའི།།རྩི་ཤའི་ཁ་ལྟེམས་དག་ལས་ངེས་པར་འབྱུང་།།ཞེས་འབྱུང་ངོ་།།དེའི་རིགས་དང་ཡོན་ཏན་བཤད་པ་ནི།གྲུབ་པའི་གཞུང་ལས།རིགས་ནི་དཀར་སེར་དམར་ལྗང་སྔོ་དང་ལྔ།རིན་ཆེན་རྣམ་པ་ལྔ་ཡི་རྒྱུ་དང་མཐུན།འོན་ཀྱང་འབྱུང་བའི་ཤས་ཀྱི་ཆེ་ཆུང་ལས།།དཀར་པོ་ཆུ་ལ་སེར་པོ་ས་ཤས་ཆེ།།དམར་པོ་མེ་ལ་ལྗང་གུ་རླུང་ཤས་ཆེ།།སྔོན་པོ་ནམ་མཁའ་ལས་བྱུང་ནུས་པ་ཡང་།།འབྱུང་བཞིའི་སྨན་དང་ནུས་པ་མཐུན་པར་བཤད།།ཅེས་དང་།གླང་ཆེན་དབང་རིལ་གོ་རོ་ཙ་ན་སྟེ།།སྦྲུལ་དང་རྨ་བྱ་གླ་བ་གསུམ་པོ་ལས།།བྱུང་བ་ལ་ནི་དབང་པོ་རིལ་བུ་ཟེར།།ཆུ་མིག་ནང་ནས་བྱུང་བའི་རིལ་བུ་ལ།།སྨན་ཆུ་དབང་རིལ་ཞེས་སུ་འབྱུང་བ་ཡིན།།སྦལ་པ་ལས་བྱུང་དབང་ལྡན་རིལ་བུར་འབོད།།སྦྲུལ་དང་སྦལ་བའི་ལྟོ་བ་ནས་བྱུང་བར།།ཀླུ་རྒྱལ་ནོར་བུ་ཞེས་བྱ་ཤིན་ཏུ་བཟང་།།ཅེས་གསུངས།ཡང་ཁ་ཅིག་ཏུ།དཀར་པོ་ལྷ་ཡི་རིལ་བུའི་རིགས་ཡིན་རབ།།དམར་པོ་བཙན་གྱི་དབང་རིལ་ཡིན་པ་འབྲིང་།།སྔོན་པོ་ཀླུ་ཡི་དབང་རིལ་ཐ་མའོ།།ཞེས་དང་།དྷརྨ་སཽ་མིས།དཀར་པོ་རྒྱལ་པོའི་རིལ་བུ་བཟང་ཤོས་ཀྱིས་མི་རྟ་བདུན་འཚོ་ཐུབ།སྔོན་པོ་རྗེའུ་རིལ་བུ་འབྲིང་བས་ལྔ་ཐུབ།དམར་པོ་བློན་གྱི་རིལ་བུ་ཐ་མས་གསུམ་ཐུབ།ཅེས་གསུངས།མཛེས་རྒྱན་ལས།དཀར་པོ་རྒྱལ་རིགས་དམར་སེར་རྗེའུ་རིགས།།ལྗང་སྔོན་འབངས་རིགས་རིམ་པས་དང་པོ་མཆོག།ཕྱི་མ་ཕྱི་མ་རིམ་གྱིས་དམན་པར་བཤད།།ཅེས་གསུངས།དྭགས་པོ་རིན་པོ་ཆེས།སེར་པོ་གསེར་མདོག་གིས་མི་རྟ་བཞི་སོས།ནག་པོ་མཆོང་མདོག་གིས་མི་རྟ་དགུ་སོས།དེ་མན་སྔོན་པོ་དམར་པོ་དཀར་པོ་གསུམ་གྱིས་མི་རྟ་གསུམ་རེ་སོས་གསུངས།གཡུང་དྲུང་འཁྱིལ་པ་ལས།དཀར་པོ་ཆེ་བ་ཅོ་ཀའི་གའི་སྒོ་ང་ཙམ།།རྒྱལ་པོ་རིལ་བུས་མི་རྟ་བཅུ་གསུམ་སོས།།དམར་སེར་འབྲིང་བ་ཤ་བའི་རིལ་མ་ཙམ།།བློན་པོ་རིལ་བུས་མི་རྟ་དགུ་འཚོ་ཐུབ།།ཆུང་བ་ལུག་གི་རིལ་མ་ཙམ།།བཙུན་མོ་རིལ་བུས་མི་རྟ་བདུན་ལ་ཕན།།སྔོ་དང་དཀར་པོ་ཡང་ཆུང་སྲན་མ་ཙམ།།འབངས་ཀྱི་དབང་རིལ་ཡིན་པས་སྔ་མ་ཡིས།།མི་རྟ་ལྔ་འཚོ་ཕྱི་མས་གསུམ་ལ་ཕན།།ཁ་དོག་དབང་དང་ཁྱད་པར་ཆེ་ཆུང་ལས།།ཆེ་དང་སྲ་མཁྲེགས་ལྡན་པ་བཟང་བའི་རིགས།།ཆུང་དང་གསོབ་ལ་བཀྲག་འཚེར་མེད་ངན་རིགས།།ཞེས་བཤད་དོ།།བཟང་ངན་ཡང་བཤད་པ་དེས་གསལ་ཡང་།གྲུབ་པའི་བསྟན་བཅོས་ལས།ཡོར་ཆེནཉ་དང་གླང་ཆེན་སྦྲུལ།།སྦལ་པ་རྨ་བྱ་ལས་འོངས་མཆོག།ཆུ་གནས་གཞན་ལས་བྱུང་བའང་བཟང་།ཕྱུགས་རིགས་ལས་བྱུང་ངན་པ་སྟེ།།མི་དང་རི་དྭགས་ལས་བྱུང་འབྲིང་།།གླ་བ་ལས་བྱུང་རྩི་རིལ་ངན།།ཞེས་དང་།མཛེས་རྒྱན་ལས།ལྕི་མཁྲེགས་སྔོ་བསིལ་ངར་ལྡན་པ།།མཆོག་གམ་གསར་པ་ཡིན་པས་བཟང་།།དེར་ལྡོག་ཡང་སྙི་སེར་ཁྲ་དང་།།སྐྱ་སོབ་རྒྱུ་ངན་རིགས་ཡིན་ནམ།།ཡང་ན་སྔོན་ཆད་ནད་པ་ལ།།བཏང་བའི་སྙིགས་མ་ངར་ཡལ་ངན།།ཞེས་སོ།།དྷརྨ་སཽ་མིས།བཏེག་ན་ལྕི་ལ་དངོས་པོ་ཆེ་བ།སྲ་ལ་མཁྲེགས་པས་ངར་ཆེ་བ།ཁར་མི་འཇུ་བ།མྱངས་ན་སྦྲེ་མེད་པ།དར་ཁ་དོག་སྣ་ཚོགས་ཀྱི་སྟེང་དུ་བཞག་ཚེ་མདངས་ཆགས་པ་དེ་ནི་དབང་རིལ་ཟོལ་མེད་པ་ཡིན་པས་མཆོག་ཏུ་བཟང་།དེ་ལས་ལྡོག་པ་ཟོལ་ཅན་ཡིན་པས་ངན་ནོ།།ཞེས་གསུངས།ལེགས་ཉེས་བརྟག་པ་མང་ཡང་།ཟིན་ཏིག་ལས།བཙན་དུག་རྩི་བཞིན་བཏགས་པའི་ཕྱེ།།ཆུར་སྦྱངས་གར་སླ་འོ་མ་ཙམ།།དཀར་ཡོལ་ནང་བླུགས་དེ་ནང་དུ།།དབང་རིལ་བསྐྱུར་ལ་ནུབ་པར་བྱ།།ཞག་གཅིག་བཞག་ནས་ནང་པར་བལྟ།།དཔའ་བོ་གོས་སུ་གྱོན་པ་ན།།དབང་པོ་རིལ་བུ་རབ་ཏུ་བཟང་།།དཔའ་བོ་གདན་བཏིང་དབང་རིལ་འབྲིང་།།དཔའ་བོ་མཐའ་བསྡུས་དབང་རིལ་ཐ།།དྭངས་པའི་ཆུ་མཐར་དུག་མེད་གཅེས།།ཞེས་གསུངས་པ།འདི་རང་གསལ་ཡང་བརྟགས་ནས་དེ་མ་ཐག་ངལ་གསོ་བའི་མན་ངག་བྱ་དགོས་སོ།།གོང་སྨན་པས།བླུན་པོས་རྡོ་སྐྲན་སྨིན་དང་རྣག་སྐྲན་སྐམ།།དབང་རིལ་འདོད་པ་མཁས་པས་སྤང་བའི་གནས།།ཞེས་གསུངས་པ་ལྟར་ཞིབ་ཏུ་བརྟག་པར་བྱ།འདིའི་ལག་ལེན་སྐོར་གསུམ་སོགས་ཞིབ་པ་ཟབ་གསལ་སྙིང་ཐིག་ཅེས་པ་ཁོ་བོས་ལོགས་སུ་བྱས་པར་གསལ།